নোয়াপাড়ার প্রাক্তন বিধায়ককে মনোনয়ন দেয়নি তৃণমূল। তার বদলে এলাকার দায়িত্বে থাকা অর্জুন সিংহের আত্মীয়, গাড়ুলিয়া পুরসভার চেয়ারম্যান সুনীল সিংহ প্রার্থী হয়েছেন।
তৃণমূলের প্রাক্তন বিধায়ক মঞ্জু বসুকে ইতিমধ্যেই প্রার্থী হওয়ার প্রস্তাব দিয়েছে বিজেপি। সূত্রের খবর, মুকুল রায়ের সঙ্গে মঞ্জুর বিস্তারিত কথা হয়েছে। বৃহস্পতিবার রাতে কলকাতা বিমানবন্দরে গিয়ে বিজেপির কেন্দ্রীয় সাধারণ সম্পাদক কৈলাস বিজয়বর্গীয়ের সঙ্গেও মঞ্জু দেখা করেছেন। 
বিজেপি সূত্রের দাবি, দল রাজি মঞ্জু বসুকে নোয়াপাড়ায় প্রার্থী করতে। বাকি শুধু স্বয়ং মঞ্জুর সম্মতি।
এবেলা.ইন-কে মঞ্জু বলেন, ‘‘এখনও কোনও চূড়ান্ত সিদ্ধান্ত নিইনি।’’
কিন্তু এই প্রাক্তন বিধায়কই গোঁসা করে তৃণমূলের মনোনীত প্রার্থী সুনীল সিংহের সমর্থনে আয়োজিত কর্মিসভায় যাননি। তৃণমূলের মহাসচিব পার্থ চট্টোপাধ্যায়ের দাবি, মঞ্জু বিজেপিতে যাবেন না। কিন্তু প্রার্থী মনোনয়নের আগে বা পরে কেউ দলের পক্ষে মঞ্জুর সঙ্গে যোগাযোগ করেননি।
এখনও কি তৃণমূলেই থেকে যাওয়ার সম্ভাবনা রয়েছে? মঞ্জুর গলায় দোটানার সুর। তিনি বলছেন, ‘‘কথা তো বলতেই পারি। কেউ আমার সঙ্গে যোগাযোগ করেননি। মমতা বন্দ্যোপাধ্যায়কে দেখেই তো রাজনীতিতে এসেছি।’’
মঞ্জু বসুর স্বামী স্থানীয় তৃণমূল নেতা বিকাশ বসুর মৃত্যুর পরেই রাজনীতিতে আসেন তিনি। নির্বাচনে লড়ে বিধায়ক হন। কিন্তু ২০১৬ সালের বিধানসভা নির্বাচনে হেরে যান বাম-কং জোট প্রার্থীর কাছে। 
নোয়াপাড়ার দায়িত্বপ্রাপ্ত তৃণমূল বিধায়ক অর্জুন সিংহ বলছেন, ‘‘যদি মঞ্জু বসু বিজেপির প্রার্থী হন, তা হলে বিজেপির চতুর্থ স্থানে চলে যাওয়া নিশ্চিত। মানুষের সঙ্গে তাঁর কোনও যোগাযোগই নেই।’’ 
তবে বিজেপি সূত্রের দাবি, মঞ্জু বসু প্রার্থী হলে লড়াই তো হবে প্রয়াত বিকাশ বসু বনাম তৃণমূলের। তাঁকে প্রার্থী করা নিয়ে কোনও দ্বিমত নেই দলে।
তবে এখন শুধু অপেক্ষা মঞ্জু ঝুঁকি নিতে পারবেন কি না।  তিনি একটা মিসড কল দিলেই হয়ে যাবেন বিজেপির সদস্য। আটকাবে না প্রার্থী হওয়া। কিন্তু কঠিন সিদ্ধান্ত নিতে হবে তাঁকেই। হাতে সময় খুবই কম।